ועדת הכלכלה, כנסת 25, פרוטוקול מספר 211, 2023-10-23 00:00

דוד ביטן: 	בוקר טוב לכולם, אני פותח את הישיבה

דוד ביטן:  הנושא: פעילות חברת החשמל במהלך המלחמה והערכות להמשך הלחימה

דוד ביטן:  הייתי בסיור ביום רביעי בחברת החשמל

דוד ביטן:  אני רוצה להגיד לכם שאני מעריך מאוד את העבודה של עובדי חברת החשמל בזמן הלחימה, את ההשתתפות שלהם בעניין הזה

דוד ביטן:  נהרגו, לצערי הרב, אחד או שניים מעובדי חברת החשמל, אז תנחומיי למשפחות בעניין הזה

דוד ביטן:  מאיר, אתה רוצה לעדכן אותנו בכל מיני דברים?      

מאיר פעיל: 	קודם כל, תודה רבה על הדיון ועל הביקור שלך ושל חבר הכנסת ברוכי

מאיר פעיל:  בשם חברת החשמל, בעיקר עובדי חברת החשמל, אני רוצה להודות לך, לברוכי, לאלה שהתכוונו להגיע ובסוף לא הצליחו להגיע

מאיר פעיל:  אני גם מודה בשם יושב ראש דירקטוריון חברת החשמל, שלמה ארביב

מאיר פעיל:  לנו זה היה חשוב מאוד, מכיוון שיש הבדל אדיר בין לשמוע לבין לראות

מאיר פעיל:  ראיתם הלכה למעשה בשטח עם מה מתמודדים והתמודדו עובדי חברת החשמל, ראיתם בשטח במה אמורים דברים מבחינת העבודה מסביב לשעון שמנעה עלטה מוחלטת בכל היישובים בעוטף עזה

מאיר פעיל:  היחידים שהיו בשטח על אזרחי היו רק עובדי חברת החשמל

מאיר פעיל:        שאלת, היושב ראש, כל מיני שאלות לגבי הדרך שבה אנחנו מתארגנים במידה ותיפתח מערכה מהצפון, איך תפקדנו עד עכשיו בדרום, מה התכניות שלנו לגבי עתיד לבוא לא רק בנושא של הרשת ושל ההשנעה, גם לגבי תחנות הכוח שבאחת מהן ביקרת וראית במו עיניך במה אמורים דברים ומה המשמעות של להתמודד עם אותם מטחי טילים על האתר הזה

מאיר פעיל:  אמרנו שנבוא, על פי הזמנתך, ונביע את הדברים שעומדים על הפרק מבחינת חברת החשמל והאופן שבו היא מתמודדת ועתידה להתמודד איתם בעתיד

מאיר פעיל:       	עם כל הכבוד לכל הרגולטורים ולכל הפקידים, וכבודם במקומם מונח, הגיע הזמן שיפסיקו לנהל כל מה שזז במדינה

מאיר פעיל:  הם אלה שרוצים לקבוע אבל בהזדמנות הראשונה בורחים מאחריות ומנשיאה בתוצאות של ההחלטות שלהם

מאיר פעיל:  עם הדברים האלה אנחנו מתמודדים היום, לצערי הרב, בחברת החשמל

שלמה ארביב: 	לחברת החשמל יש כרגע ארבעה הרוגים

שלמה ארביב:  אני רוצה בשם הדירקטוריון להביע בפני כל עם ישראל את תנחומיי ואת השתתפותנו בצער

שלמה ארביב:  חברת החשמל בשבועיים האחרונים מתפקדת, ואת זה אני אומר מבחינת הראות שלי כשאני מסתכל על זה מלמעלה, בצורה המיטבית והכי טובה שיכולה להיות - זאת אומרת, נערכנו לזה

שלמה ארביב:  אתה רואה שהחברה היא תהליכית והדברים מתקתקים

שלמה ארביב:  אתם בעצמכם הייתם בשטח, ראיתם את התפקוד

שלמה ארביב:  על הרמה הזאת צריך לשמור כל הזמן

שלמה ארביב:  חברת החשמל יודעת לשמור על הדברים האלה, לעשות את הדברים

שלמה ארביב:  יש לנו תרחישי ייחוס שאנחנו דנים עליהם

שלמה ארביב:  החברה מתאימה את הכל לפי תרחישי הייחוס

שלמה ארביב:  נערכים בצורה תהליכית נכונה, על מנת לתת חשמל למדינת ישראל בכל מצב ובכל רגע

שלמה ארביב:  אני חייב לציין את הנהלת החברה שיורדת לשטח

שלמה ארביב:  שמעתם את הסיפור של שפיגלר שהלך בראש המתקנים כשהיו הפגזות בשדרות ובאשקלון

שלמה ארביב:  אנשי חברת החשמל עולים על במות הרמה כאשר זמן ההתרעה לא מספיק כדי לרדת ולכן הם נשארים שם ונותנים את השירות שצריך

שלמה ארביב:  חברת החשמל ערוכה, נערכת לכל התרחישים, כמובן בגיבוי כל הרגולטורים, כדי שהיא תוכל לתת את השירות כמו שצריך לעם ישראל

שלום דנינו: דוד, יש איזה שהוא מתח שאני לא מבין

שלום דנינו:  הכל כל כך סמוי, שאני לא מצליח להבין

שלום דנינו:  תגידו איפה יש בעיות, מה עומד על הפרק

יהודה הראל: אנחנו לא מדברים על בעיות, אנחנו מדברים על אתגרים

יהודה הראל:  הדיון הזה, לצערי, תמיד נערך בסבבים או במלחמה כמו עכשיו

יהודה הראל:  בשגרה יש איזו שהיא נטייה להסתכל על חברת החשמל כחברה שמנה, בזבזנית, שצריך לצמצם אותה, לעקור אותה

יהודה הראל:  פתאום ברגעים כאלה, וציינו את זה מאיר ושלמה, אנחנו החזית של המדינה

יהודה הראל:  ככה זה צריך להיות, כי אין מישהו אחר שיעשה את זה

יהודה הראל:  משבת בבוקר אנחנו נמצאים בכל יישובי העוטף תחת התקפות בלתי פוסקות של טילים

יהודה הראל:  איבדנו ארבעה עובדי חברה

מאיר פעיל: שלושה בשעת העבודה ועוד אחד

יהודה הראל: 	תבינו שזה לא פשוט

יהודה הראל:  אלה לא אנשים שהתגייסו לימ"מ, הם לא באו לעבוד ביחידות מובחרות

יהודה הראל:  מדובר בעובדים שעובדים במקום עבודה שהוא לכאורה נורמטיבי אבל מוצאים את עצמם בסופות, תחת התקפות טילים, במלחמות

יהודה הראל:  בפחד עמוק עם רגליים לפעמים קפואות הם באים ועושים את העבודה

יהודה הראל:  אנחנו צריכים לעמוד מולם ולהגיד להם: חברים, אין מישהו אחר שיעשה את זה

יהודה הראל:  יחד עם מאיר נכנסנו לנתיב העשרה

מאיר פעיל: ביום שני בבוקר

יהודה הראל: כשסוגרים ממ"ד באמצע היום, וזה וואחד ממ"ד, יש חושך מצרים

יהודה הראל:  כשאין חשמל, המזגן שאמור לאוורר את הממ"ד הזה לא עובד, יש מחנק, כמו סיר לחץ חם, רותח

יהודה הראל:  כשהחשמל מפסיק לעבוד, אז גם האנטנות הסלולריות לאט לאט כבות ואין אינטרנט, אין טלפון, אין ממי לבקש עזרה, אתה מנותק לגמרי, כל מה שאתם שומע זה יריות ותנועות סביבך

יהודה הראל:  החשמל הוא כבר לא מצרך בסיסי, הוא מצרך קיומי שאי אפשר בלעדיו

יהודה הראל:  לא יכול להיות שבשגרה ייבשו אותנו בצורה כזאת שנגיע איכשהו חיים עם הראש מעל המים, אבל בחירום רוצים אותנו סופרמנים

יהודה הראל:  אנחנו שם בכוחות האחרונים בגלל ההתגייסות של העובדים

יהודה הראל:  עכשיו אני שומע שאנחנו אמורים להיות גם איזה שהוא ספונסר, בין אם בהחלטה כזאת או אחרת, של המשק בקטע הדלקי

יהודה הראל:  יכול להיות שזה בסדר ואין ממשלה שתעשה את זה, אני לא יודע, אבל אם רוצים שנהיה שם, אי אפשר להתעורר בזמן מלחמה ולהגיד: החברה הזאת תהפוך לבנק למרות שאין לה אמצעים, ואז להציג אותנו כחברה שלא נכנסת מתחת לאלונקה

יהודה הראל:  אנחנו החברה הכי פטריוטית בארץ, הכי עוזרת בכל מלחמה

יהודה הראל:  חבר'ה, אנחנו נמצאים 20 שנה בדרום

יהודה הראל:  עכשיו יש יותר הרוגים, יש חתיכת מלחמה שלא ציפינו לה, ונקווה שנצא ממנה מהר, נצא מנצחים יחד, אבל אנחנו 20 שנה ככה

יהודה הראל:  עכשיו מצפים שנהיה האורים והתומים איפה שאנחנו לא יכולים

יהודה הראל:  אנחנו לא יכולים לא מתוך חוסר רצון אלא מתוך אחריות, כי כשהחברה הזאת תקרוס המדינה הזאת תקרוס

יהודה הראל:  מנסים להציג אותנו ככאלה שלא באים לעזור, כמתחמקים בשעת מלחמה

יהודה הראל:  זו בושה לשמוע דבר כזה

יהודה הראל:       אנחנו מבקשים שתתנו לנו לעבוד

יהודה הראל:  מחכה לנו עוד מערכה שאנחנו לא מבינים עד הסוף, ואנחנו גם לא יודעים מה יהיה בצפון

יהודה הראל:  אנחנו לא רוצים לדבר על המשמעות של טיל שנופל במתקן כזה או אחר מבחינת זמינות חשמל, עלויות של תיקון, החזרה למוטב והצטיידות במה שמתאים לאירועים כאלה

יהודה הראל:  לא ניכנס למספרים, זה לא צריך להיות מפורסם, אבל החברה צריכה לדאוג למשאב הכי חשוב במדינה – חשמל, כאשר במקום לעזור לנו רק מנגחים אותנו

יהודה הראל:  אני מדבר מצד העובדים

יהודה הראל:  לעובדים מגיע כל הכבוד, הם נמצאים שם בצוותים מצומצמים

יהודה הראל:  אתם יודעים למה בצוותים מצומצמים? כי חלק גדול נמצא בצווי 8

יהודה הראל:  זאת חברה פטריוטית שחלק גדול מהעובדים שלה נמצאים עכשיו בצבא

יהודה הראל:  מי נמצא בצבא? צעירים, כוח עבודה איתן

יהודה הראל:  יש איזה מזל כזה שכל נפילה נקרעים חוטים

יהודה הראל:  אתה נכנס לשדרות או נכנס לכרם שלום ומתקן, אבל אז כשאתה עוד לא מספיק לצאת כבר יש נפילה ועוד הפעם חוטים קרועים

יהודה הראל:  לפעמים לוקח לנו 10, 11, ו-12 שעות להגיע למקום

יהודה הראל:  למה? כי כוחות הביטחון לא מאפשרים לנו להיכנס

יהודה הראל:  אנחנו לפעמים בשערים,  מחכים שיפתחו לנו כדי שניכנס, אבל אז כשאנחנו נכנסים אנחנו חוטפים מהתושבים

יהודה הראל:  הסברנו להם שאנחנו איתם, שלא תמיד כוחות הביטחון מאפשרים לנו להיכנס מיד

יהודה הראל:  חבר'ה, זה לא אירוע יום יומי במפעל רגיל

יהודה הראל:  אנחנו לא מפעל שעובד אך ורק בשגרה, אנחנו מפעל שעובד גם בחירום, אנחנו חלק מהצבא בישראל

יהודה הראל:  ככה אנחנו מבקשים שיתייחסו אלינו

דוד ביטן: שפיגלר, אתה יכול להסביר לנו מה המחלוקות מול האוצר, מול מי שצריך?          

מאיר פעיל: 	אנחנו, בהתאם להנחיות שאנחנו מקבלים, מתארגנים לקראת העתיד לבוא

מאיר פעיל:  ברור לכל בר דעת שמה שהיה בדרום לא יהיה אם תיפתח מערכה בצפון

מאיר פעיל:  זה לא אותו דבר, זה שונה לחלוטין

מאיר פעיל:  בין יתר הדברים שאנחנו עושים זה להצטייד במלאי חירום

מאיר פעיל:  אם חס וחלילה שנאים הולכים כתוצאה מפגיעות, או תחנות משנה נפגעות, מישהו צריך לתקן

מאיר פעיל:  כדי לתקן צריך מלאי, וכדי לקבל מלאי צריך לרכוש אותו כמה שיותר מהר

מאיר פעיל:  מי הגורם המקצועי, ריבונו של עולם, שיכול להגיד כמה מלאי צריך, לצורך מה ובאיזו נקודת זמן אם לא הגורמים המקצועיים שנמצאים בשטח שהם אלה בסוף שנדרשים לציוד, לכלי עבודה ולחלקים כדי לתקן את מה שנדרש? מישהו מעלה על דעתו שאם נקנה מלאי בעודף, כמו שנאים, אני אלטף אותם, אני ארקוד איתם, אני אשחק איתם? הם נמצאים בתוך המערכות

מאיר פעיל:  שם אנחנו מאחסנים אותם עד שנידרש להם כדי לתקן את מה שמתבקש

מאיר פעיל:  מי שעורך את הדברים האלה הם הגורמים המקצועיים

מאיר פעיל:  מסתבר שיש גורמים יותר מקצועיים מעובדי חברת החשמל, שאלה הם הרגולטורים, אם זה רשות החשמל ואגף התקציבים

מאיר פעיל:  שיבואו, שיהיו בשטח, שבכלל יראו איך נראה המוצר בשטח, מה המשמעות שלו, ורק אחר כך ידברו, רק אחר כך יקבלו החלטות

מאיר פעיל:  שלא יבואו להחליף את הגורמים המקצועיים בחברת החשמל

מאיר פעיל:  רוצים? אין בעיה, שיעשו את זה מהתחלה עד הסוף וגם יישאו באחריות

מאיר פעיל:  הם לא אדונים ואנחנו משרתים, הם לא אדונים ואנחנו חוטבי עצים ושואבי מים

מאיר פעיל:  יש גבול לכל דבר

מאיר פעיל:  זה אחד מהדברים שעומד על הפרק

קרן ברק: לא הבנתי איפה המחלוקות

דוד ביטן: הם לא נותנים לך לרכוש?     

מאיר פעיל: לא

מאיר פעיל:  הם רוצים לקבוע לנו מה לרכוש, באיזה היקפים, מתי

מאיר פעיל:  הם רוצים לקבוע הכל

מאיר פעיל:  ברגע הראשון, ותאמינו לי כי אני כבר מכיר את המערכת על בוריה, הם יברחו מאחריות, הם לא נושאים בה

מאיר פעיל:  הם רוצים לקבל את ההחלטות ולברוח

מאיר פעיל:  למי יבואו בטענות בסוף? מישהו במדינת ישראל יודע מי זה רשות החשמל? מישהו יודע מי זאת חברת נגה? מישהו יודע מי זה משרד האנרגיה? כשאין חשמל יש כתובת אחת: חברת החשמל

שלום דנינו: אם אתה מחליט על רכש במסגרת הדירקטוריון, למישהו יש זכות וטו על הרכש הזה?     

מאיר פעיל: הדירקטוריון הוא זה שמנחה את ההנהלה

מאיר פעיל:  ההנהלה מבצעת

מאיר פעיל:  הדבר השני שניצב על הפרק זה ההתנהלות השוטפת של ארגון באשר הוא

מאיר פעיל:  אמנם חברת החשמל היא חברה של המדינה, אבל היא חברה לכל דבר ועניין, היא צריכה להתנהל

מאיר פעיל:  לא יעלה על הדעת, וציין את זה גם היושב ראש וגם יושב ראש ועד העובדים, שאנחנו עכשיו נהפוך להיות איזה שהוא גורם, במקרה הזה פיננסי, של אותם רגולטורים רק כי יש להם באינטרסים שלהם רצון להשתחרר מאיזו שהיא מטלה, להעביר אותה על כתפי חברת החשמל ולשחרר את הכסף שלכאורה יושת עלינו לצרכים אחרים

מאיר פעיל:  חברת החשמל לא בורחת מאחריות, חברת החשמל מתנהלת בצורה נאותה בשוטף, מבצעת את כל המטלות והמשימות ללא דופי, לא מבקשת דבר וחצי דבר מעבר לזה

שלום דנינו: מה היא אותה מטלה?     

מאיר פעיל: לא יעלה על הדעת שאם בשעת מלחמה אנחנו נדרשים לרכוש ציוד לטובת המלאי ולטובת עם ישראל שבשגרה לא רלוונטי - שהכל יושת על כתפי חברת החשמל

מאיר פעיל:  זאת אומרת, אם יש מצב שאנחנו נדרשים לעמוד בנטל הזה, באותו רגע אנחנו צריכים לקבל גיבוי תקציבי

מאיר פעיל:  לא יעלה על הדעת שהחברה תיכנס למצב של חדלות פירעון או אי יכולת לממן את הפעילות השוטפת שלה

מאיר פעיל:  אתה יודע כמה זמן לא מתחזקים את רשת החשמל תחזוק אמיתי שאמור לתת מענה להתפתחות אורבנית ולצמיחה כלכלית במשק? יותר מ-20 שנה

מאיר פעיל:  כל אחד זורק את זה על הבא אחריו

מאיר פעיל:  ואז מה קורה? יש תקלות, יש נפילות של מתחים, יש מצב של אי אספקה, יש משך זמן רב עד שמחברים את אותם גורמים שכבר קמו ורוצים לתפקד ואין להם חשמל בנמצא

מאיר פעיל:  הדברים האלה לא נעלמים

מאיר פעיל:  אתה יכול לכסות מה שאתה רק רוצה מתחת לשטיח, אבל בסוף זה יוצא החוצה

דוד ביטן: אתה רוצה לרכוש מלאי מסוים והם לא מוכנים לתת לך את המימון?     

מאיר פעיל: 	נכון

דוד ביטן: מי לא מוכן לתת לך את המימון?     

מאיר פעיל: רשות החשמל ואגף התקציבים

מאיר פעיל:  כל רגע הם משנים את עמדתם

מאיר פעיל:  פעם אחת זה השוטר הטוב, פעם אחת זה השוטר הרע

מאיר פעיל:  יש מקורות, כמו מכירת אשכול בבוא העת

מאיר פעיל:  רק בזכות חברת החשמל תושבי מדינת ישראל ייהנו, אם בצורה עקיפה או ישירה, מעוד שני מיליארד שקל

מאיר פעיל:  אנחנו לקחנו את הסיכון, לקחנו את היוזמה, הרצנו את זה

מאיר פעיל:  גם אם תמכו בנו אחר כך, אנחנו עשינו את זה

שלום דנינו: מאיר, תציג את המטלה שרוצים להפיל עליכם, את העניין של הדרישה של הרכש הזה, על מה הוא עומד, ומה אתם צריכים מבחינת התקציב

מאיר פעיל: שיפסיקו להיכנס לנו לנשמה, שיפסיקו לבקש לנהל אותנו

מאיר פעיל:  אם אין להם מה לעשות שיחפשו עבודה אחרת, שלא יבוא וידחפו את עצמם למקום לא להם

מאיר פעיל:  הרגולציה והבירוקרטיה הורסות כל חלקה טובה במערכת

מאיר פעיל:  אם תדע כמה גורמים עוטפים את חברת החשמל אתה פשוט לא תאמין

מאיר פעיל:  זה רשות החשמל ומינהלת החשמל בתוכה, זה משרד האנרגיה, זה אגף תקציבים, זה רשות החברות הממשלתיות

מאיר פעיל:  כל מי שרק מסתובב רוצה להיות חלק מהעניין

מאיר פעיל:  איך אפשר לעבוד? יש לנו דירקטוריון שנבחר כדת וכדין, עושה עבודה שהיא לעילא ולעילא, ויש הנהלה מקצועית שעושה את המוטל עליה דרך קבע

מאיר פעיל:  מה אנחנו צריכים עוד אלף ואחד גורמים?  אם משעמם להם ניתן להם משהו אחר לעסוק בו

מאיר פעיל:  יש גבול לכל דבר

מאיר פעיל:  אם כחלק מעם ישראל אנחנו נדרשים כרגע לרכוש ציוד בגלל המלחמה ובגלל ההכנות לקראת פתיחת המערכה בצפון, אנחנו צריכים לקבל מיד גיבוי של העלות הזאת, בדיוק כמו שקורה בכל גוף אחר

שלום דנינו: רשימת הרכש מוכנה, מסודרת?      

מאיר פעיל: כן

שלום דנינו: על כמה היא עומדת?     

מאיר פעיל: ערכנו שלוש קטגוריות: אחת שהיא חשובה, אחת שהיא חשובה מאוד, אחת שהיא קריטית

מאיר פעיל:  נתנו להם גם את האותיות a,b ו-c

מאיר פעיל:  מה בגדול אנחנו אומרים? הרי אנחנו לא רוכשים משהו חדש, אנחנו רוצים רק להצטייד במלאי לשעת הצורך

מאיר פעיל:  אם בימי שגרה המלאי עומד על ארבעה וחצי חודשים, ביקשנו את a, שהיא הפחות קריטית, להעלות לשישה חודשים

מאיר פעיל:  תגידו אם נראה לכם הגיוני או לא הגיוני

מאיר פעיל:  הכוונה היא להגדיל את משך הזמן שהמלאי יוכל לתת מענה לצרכים שנידרש להתמודד איתם מבחינה מקצועית

מאיר פעיל:  מה, זה בשבילי? זה בשביל עם ישראל, זה דבר לאומי ממדרגה ראשונה, זה לא פחות חשוב מאמל"ח

מאיר פעיל:  אם אין חשמל כל בר דעת מבין מה המשמעות של הדבר

מאיר פעיל:  אנחנו רוצים, כדי לאפשר לחברה לתפקד גם ביום שאחרי, שלא יובילו אותנו למצב של עברי פי פחת, שלא יובילו אותנו למצב של חנק, שלא יובילו אותנו למצב שאנחנו נהיה מחזרים על הפתחים ונבקש נדבות כדי לתפקד בצורה שוטפת

מאיר פעיל:  זה לא יהיה, וזה לא מעניין אותי אם זאת רשות החשמל או אגף התקציבים

מאיר פעיל:  הם יכולים לקבל איזו החלטה שהם רוצים

מאיר פעיל:  הם יכולים גם לקבל החלטה שאישה יולדת אחרי 12 חודשים

מאיר פעיל:  אנחנו לא מסוגים לעשות את זה, יש גבול לכל דבר

מאיר פעיל:  במקום שנתמקד בעיקר אנחנו צריכים ללכת ולהיות איתם בישיבות על גבי ישיבות, עם אלף ואחד דרישות

מאיר פעיל:  אף אחד הרי לא מעלה על דעתו שאנחנו נקנה משהו שאנחנו לא צריכים

מאיר פעיל:  יש עלינו בקרה ופיקוח מכאן עד להודעה חדשה

מאיר פעיל:  אנחנו נותנים דין וחשבון לבורסה, אנחנו חברה מאג"חת, לכן ממילא יש לנו גילוי נאות, ממילא אנחנו מפרסמים את הכל בזמן אמת

מאיר פעיל:  אנחנו נותנים דין וחשבון לכל מי שרלוונטי לעניין הזה - ובעיקר לציבור

שלום דנינו: מאיר, אתה יכול להגיד על איזה תקציב הרשימה הזאת מדברת?     

מאיר פעיל: אנחנו ערכנו אותה עוד הפעם

מאיר פעיל:  פעלנו על בסיס בית שמאי ולא בית הלל

מאיר פעיל:  מדובר על בסביבות 600,700 מיליון שקל

מאיר פעיל:  בהתחלה זה עמד על מיליארד, מיליארד מאתיים, אבל כיווצנו כדי לא ללכת ולצרוך כרגע את מה שאפשר לדחות, זאת מבלי לפגוע ביכולת של חברת החשמל לתפקד בעת מלחמה שאנחנו, לצערי הרב, מצויים בה כעת

אליהו ברוכי: ה-700 האלה הן תוספות מעל השגרה הרגילה?     

מאיר פעיל: בוודאי, אחרת לא הייתי קונה

שלום דנינו: מאיר, דיברתם פה על מטלה של דלק

שלום דנינו:  אתה יכול להגיד לנו במה מדובר?      

שלמה ארביב: עדיף לא להיכנס לזה

מאיר פעיל: חברת החשמל היא חלופה לבנק ישראל, היא חלופה לצרכים אחרים בנושאים אחרים, במקומות אחרים, והיא תיתן את המענה לאגף תקציבים

מאיר פעיל:  זה הסיפור

שלום דנינו: אם אני מבין נכון, את היתרות בחשבון שלכם אתם רוצים לווסת למקום אחר, להסיט  למקום אחר, ויש לכם גם דרישה תקציבית של 600,700 מיליון

מאיר פעיל: זאת לא דרישה תקציבית

מאיר פעיל:  אנחנו לא רוצים שום דבר שהוא לא סביר, מידתי, הגיוני ונורמטיבי

מאיר פעיל:  אנחנו מגייסים כסף כחלק בלתי נפרד מההתנהלות השוטפת, הפיננסית והתקציבית של חברת החשמל

מאיר פעיל:  כך עובדת כל חברה, כמובן ביתר שאת חברת החשמל

מאיר פעיל:  יש לנו הוצאות שבשגרה אינן קיימות

מאיר פעיל:  אנחנו לא רוצים כתוצאה מהצורך להתמודד איתן להוביל את חברת החשמל למצב שהיא לא תוכל לתפקד יום אחר כך

מאיר פעיל:  זה אומר שאנחנו צריכים לקבל מענה מיידי לאותן הוצאות

מאיר פעיל:  זה טבעי, זה מוצדק, זה נכון

מאיר פעיל:       הסיפור הוא הניסיון הנואל לקחת את חברת החשמל ולנצל את היכולות לטובת אינטרסים  אחרים של אגף התקציבים

מאיר פעיל:  לא יכול להיות, זה לא הגיוני

מאיר פעיל:  יש גם דירקטוריון שיאמר את דברו בנושא הזה

מאיר פעיל:  אנחנו לא נושיט יד למצב שעלול להביא בסוף לנזק לתושבי המדינה

מאיר פעיל:  אם חברת החשמל לא תוכל לתפקד מי שיהיה הניזוק הראשון אלה תושבי מדינת ישראל

מאיר פעיל:  שאגף תקציבים ינהלו את עצמם, לא את חברת החשמל

מאיר פעיל:  יש דירקטוריון, יש את רשות החברות הממשלתיות, יש הנהלה שמתפקדת היטב, מוכיחה את עצמה על בסיס העבר הלא רחוק ועל בסיס העתיד

מאיר פעיל:  שפשוט יפסיקו ללכת ולהיות אדונים של גוף שאף אחד לא הסמיך אותם להיות שם

מאיר פעיל:  הם רוצים? אין בעיה, יש לנו חוסר בכוח אדם, שיבואו לעבוד

מאיר פעיל:  וואלה, אני אשים אותם על במות הרמה, אני אוציא אותם לשטח להחליף כבלים כדי שיראו מה קורה כשיש מטחים מעל הראש שלהם ואין להם לאן ללכת

מאיר פעיל:  אנחנו לא בנק של אף אחד

מאיר פעיל:  אנחנו מתנהלים בצורה אחראית בפן המקצועי ובפן הפיננסי השוטף

מאיר פעיל:  אם יש הוצאות עודפות שאף אחד לא תכנן אותן שאנחנו נדרשים אליהן, כמובן שאנחנו מיד צריכים לקבל את ההוצאה הזאת חזרה כדי לא לפגוע ביכולתה של החברה לתפקד

מאיר פעיל:  מה הם באים ואומרים? יש לכם מספיק כסף

מאיר פעיל:  הם באים ואומרים שמה שאנחנו אומרים הוא לא נכון, שאנחנו עשירים, שיש לנו מאיפה לתת

מאיר פעיל:  קודם כל, קל להגיד, זה מזיז את מיתרי הקול

מאיר פעיל:  שיבואו ויראו מה קורה בשטח

מאיר פעיל:  הם ניזונים מטבעות אקסלים כי הרי הם יודעים יותר טוב מכולם, הם נמצאים למעלה, הם הריבון

מאיר פעיל:  בואו נניח שיש לנו עכשיו שני מיליארד שקל עודפים

מאיר פעיל:  מה אנחנו עושים איתם? לוקחים את זה אלינו? מה, אנחנו משקיעים את זה בגידול של בננות בשטחים? אנחנו לוקחים את הכסף הזה לשיפור המערכת שהוזנחה במשך עשרות שנים, לטובת עם ישראל

מאיר פעיל:  זה מה שהם לא מבינים

מאיר פעיל:  כשיהיו צרות הם לא יהיו, כל אחד כבר יעבור לתפקיד הבא שלו

בועז טופורובסקי: אני מבין שיש כאן אמוציות, זה בסדר, ואני מבין שיש כאן עניינים של חיי אדם

בועז טופורובסקי:  אתה צודק, המנכ"ל, שאתה אומר שהמדינה לא יודעת מה זה רשות והיא רק יודעת שיש חברת חשמל

בועז טופורובסקי:  האזרחים חיים עכשיו בתקופה שבה הרבה אמיתות שאמרו להם התבררו כלא נכונות

בועז טופורובסקי:  אומרים לנו, האזרחים, שנערך לתאורת חירום וכיוצא בזה

בועז טופורובסקי:  מה הסיכוי שנמצא את עצמנו במדינת ישראל בתקופה הקרובה בלי חשמל?      

מאיר פעיל: אנחנו עושים בדיוק את מה שאמרת כדי למנוע את מה שחס וחלילה עלול להיות

מאיר פעיל:  זו הסיבה שאנחנו רוצים להצטייד, להיות עם מלאי מתאים על כל צרה שלא תהיה

מאיר פעיל:  אנחנו רוצים ציוד מתאים שאפשר יהיה איתו להיות בשטח ולתקן גם תחת אש את אותם כלים שנקרעים, את אותם שנאים שנדפקים, את כל אותם דברים שלשמחתי גם ברוכי וגם יושב ראש הוועדה ראו בעיניים שלהם מקרוב

מאיר פעיל:  היה איתנו גם יום אחד מנכ"ל משרד האנרגיה, קובי בלישטיין, תחת מטח של טילים בשדרות

מאיר פעיל:  כשהוא חזר מהמחסה הוא אמר לי: "שפיגלר, מה שאתם צריכים תיקחו", כי הוא ראה בשטח במה אמורים הדברים

מאיר פעיל:  הוא לא נמצא במגדל השן

מאיר פעיל:  לצערי הרב זה לא רק כלפי שירות המדינה, זה נכון גם למקומות אחרים

מאיר פעיל:  אנחנו עושים את הכל על בסיס הנחיות הדירקטוריון, מדיניות הדירקטוריון, כדי שמבחינת חשמל תושבי מדינת ישראל יוכלו להיות רגועים ולהתעסק בדברים אחרים

בועז טופורובסקי: וזה מה שאתה צריך מאיתנו? אנחנו רוצים לעזור שהדבר הזה יקרה

בועז טופורובסקי:  אם תרחישים מאוד קיצוניים יקרו אנחנו רוצים שיהיה לך את מה שצריך בשביל להתמודד עם זה

מאיר פעיל: מאה אחוז

מאיר פעיל:  לשם כך אנחנו לא צריכים לשאת בעול פיננסי

מאיר פעיל:  זה לא צריך להיות חלק משגרת ההתנהלות של חברת החשמל

מאיר פעיל:  אנחנו ממלכתיים לא פחות וציוניים לא פחות מכל אותם רגולטורים

מאיר פעיל:  אנחנו מבינים מה המשמעות של אחריות כלפי הציבור

מאיר פעיל:  אנחנו לא רוצים להיות במצב של חנק מבחינת תפקודית כתוצאה מזה שאנחנו כרגע נדרשים להוצאות נוספות

מאיר פעיל:  אנחנו לא רוצים את הכסף עכשיו

מאיר פעיל:  בשנת 2024 יהיה מאיפה

מאיר פעיל:  על זה גם דיברנו עם אגף התקציבים

מאיר פעיל:  הבעיה שכל פעם הם כמו מטוטלת שנעה מצד לצד

מאיר פעיל:  אנחנו רוצים שהדברים יהיו ברורים, נמאס לנו להיות במצב של חוסר ודאות

בועז טופורובסקי: כרגע יש משהו שנתקע? לא מוזמן ציוד בגלל כל מיני סיבות?     

מאיר פעיל: אנחנו צריכים לגייס כסף

בועז טופורובסקי: ועד אז אין את ההזמנות?       

מאיר פעיל: כדי לרכוש ציוד אנחנו צריכים כסף

מאיר פעיל:  אנחנו בהתנהלות השוטפת מגייסים באג"חים כסף

מאיר פעיל:  אנחנו רוצים שהגיוסים יצליחו, אנחנו רוצים שמה שנדרש יהיה בנמצא, כדי שנעשה את מה שהציבור מצפה מאיתנו

שלמה ארביב: חברת החשמל היא חברה תהליכית שבנויה מתהליכים סדורים

שלמה ארביב:  יש לנו ועדה מיוחדת להיערכות בחירום

שלמה ארביב:  הכל בנוי על תהליכים שבנית לפני כן

שלמה ארביב:  אם בנית תהליכים בריאים ונכונים אתה יכול לעמוד בהם

שלמה ארביב:  בשלושת השבועות האחרונים טיפלנו והחזרנו את החשמל, אבל יש תרחישים יותר קשים שצריך להיערך אליהם

שלמה ארביב:  שפיגלר למד משם, בא עם נתונים לדירקטוריון, והדירקטוריון אישר את זה

בועז טופורובסקי: אתם חושבים שבתוך החברה הכל בסדר ושיש משהו חיצוני לחברה, שזה הרגולטורים, שמונע מכם להתקדם עם זה

שלמה ארביב: יש ויכוח עם הרגולטורים

אמיר שביט: אני באמת מזדהה עם חברת החשמל ועם כל המשפחות על ההרוגים שהיו, ואנחנו גם ביקשנו את דקת הדומייה בישיבת הדירקטוריון שהייתה

אמיר שביט:  אני מבדיל בין כל מה שחברת החשמל עשתה בעוטף עזה, והיא עשתה דברים מופלאים בעוטף עזה, אני אומר את זה גם פה וגם בדירקטוריון חברת החשמל - -      

שלום דנינו: אתה יכול להגיד מבחינת רשות החשמל מה היחסים, מה הסמכויות, מה הקשר?      

אמיר שביט: רשות החשמל היא הרגולטור המרכזי במשק החשמל, היא קובעת אמות מידה, תעריפים, החלטות

אליהו ברוכי: אחריות על העובדים יש לך?     

אמיר שביט: לא

אליהו ברוכי: אתה יודע שהם היו בשטח בלי שום מיגון?     

אמיר שביט: כן

אליהו ברוכי: אתה חי עם זה טוב?     

אמיר שביט: זו לא החלטה שלי אם יהיה מיגון או לא יהיה מיגון

דוד ביטן: אתה מאשר להם רכישת מלאי?     

אמיר שביט: לא

דוד ביטן: מה אתה מאשר להם?     

אמיר שביט: יש החלטות ממשלה בעניין חירום

אמיר שביט:  יש תהליך מאוד סדור לגבי איך עובד חירום

אמיר שביט:  הרשות העליונה הנחתה להשלים את כל ההיערכות בהתאם לכל החלטות הממשלה

דוד ביטן: מה החלטת הממשלה אומרת?     

אמיר שביט: אני לא יכול לפרט בנושא של המלאים

אמיר שביט:  כל הדיון נערך כדי להמשיך אספקה רציפה של חשמל לכמה זמן שצריך, לכמה זמן שהוגדר

דוד ביטן: אתה אומר שיש החלטות ממשלה, אבל חברת החשמל אומרת לך שאם הם לא ירכשו את המלאי הזה הם לא יוכלו לספק את השירות בזמן חירום

אמיר שביט: הדבר הזה מאחורינו

אמיר שביט:  התווכחנו אולי שבוע, אבל בסוף זה קרה, מצאו את הכסף

דוד ביטן: הוא אומר לך שזה לא נכון

אמיר שביט: בסדר, גם אני אומר שהרבה דברים שהוא אמר הם לא נכונים

שלום דנינו: הדיון הזה לא רציני

שלום דנינו:  לא יכול להיות שמנכ"ל חברת החשמל אומר שהוא לא עשה את ההזמנות כי הוא לא קיבל תקציב, ואילו אתה בא ואומר שסגרתם את זה אחרי ויכוח של שבוע

שלום דנינו:  זו סיטואציה שעלינו לא מקובלת, היא לא סבירה

אמיר שביט: נשב אצלכם במשרד ונסביר את הכל

אמיר שביט:  אני לא רוצה לפרט ולא יכול לפרט בגלל שהסוגיות מאוד רגישות

דוד ביטן: הוא אומר שאם הוא לא רוכש את המלאי הוא לא יכול לספק את השירות בזמן מלחמה, ואילו אתה אומר שהנושא הוסדר

אמיר שביט: הוא דיבר על נושא אחד, אני עניתי על נושא אחר

אמיר שביט:  כל הוצאות המלחמה יוכרו לחברת חשמל,  ואנחנו נעשה הכל כדי שהכסף יחזור אליהם כמה שיותר מהר

אמיר שביט:  את כל רשימות המלאי הוא יכול לרכוש, הוא לא תלוי בנו

אמיר שביט:  הוא לא שואל אותי כמה לרכוש ומתי לרכוש

דוד ביטן: הוא אומר שאין לו תקציב

אמיר שביט: אני לא נותן תקציב, כי אין לי תקציב

אמיר שביט:  רשות החשמל נתנה את כל התמיכה

אמיר שביט:  הרשות נתנה את כל התמיכה שהיא יכולה, את כל הניירות

אמיר שביט:  הם מבקשים לעזוב את הרגולטורים, אבל על כל פינה הם מבקשים נייר

אמיר שביט:  אנחנו מוציאים נייירות בסיטונאות, גם על מיליון שקל

אמיר שביט:  אנחנו נכיר ונאשר כדי שזה יזרום, למרות שהם לא היו חייבים לבקש את זה

דוד ביטן: בתנאי שהם יעשו גיוס

אמיר שביט: זה לא קשור

אמיר שביט:  אין שום תנאים בעניין הזה

אמיר שביט:  אנחנו עושים את כל הדברים הנדרשים כדי שההיערכות תוכל לקרות

אמיר שביט:  לא רק בגזרת חברת חשמל, אלא בעוד גזרות

דוד ביטן: אנחנו מדברים עכשיו על חברת החשמל

אמיר שביט: בסדר, אבל יש עוד גזרות במשק החשמל, היא לא היחידה

אמיר שביט:  אנחנו מנסים לקדם את כל המשק בעניין הזה

אמיר שביט:  דוגמה אחת שהתפרסמה זה הרישיון שהשר העניק לחברת רוח כשהיא סיימה את בדיקות הקבלה שלה כדי שיהיה לנו עוד כושר ייצור בעולם האנרגיות המתחדשות

אמיר שביט:  גם זה קרה תוך כדי הלחימה

שלום דנינו: למה לא אישרתם את זה קודם?      

אמיר שביט: כי היו צריכים לסיים את כל בדיקות הבטיחות בעניין

אמיר שביט:  משק החשמל זה לא רק חברת חשמל, זה משק רחב, משק משמעותי

שלום דנינו: כל האנרגיה החלופית זה בקושי חצי אחוז

דוד ביטן: אני עוצר את הישיבה

דוד ביטן:  נעשה הפסקה של 20 דקות - ונהפוך את הדיון הזה לחסוי

דוד ביטן:  תודה רבה